Det er vigtigt, at Troldtekt pladerne får lov at akklimatisere, inden du sætter dem op. Akklimatisering vil sige, at pladerne skal tilpasse sig den temperatur og fugtighed, der er i rummet. Akklimatiseringen sker bedst ved at "pinde pladerne op" - dvs. ved at lægge strøer (pinde) mellem pladerne og sørge for god ventilation i rummet.
Troldtekt er et rent naturmateriale, som består af ca. 50% træ, og derfor vil pladerne "arbejde" for at opnå samme temperatur og fugtighed som omgivelserne. Du bør derfor ikke begynde at montere Troldtekt, før byggeriet er helt lukket, og der er sat varme på.
Troldtekt pladerne har været gennem en tørreproces, inden de forlader fabrikken i Troldhede, men ved transport eller opbevaring kan pladerne igen tage fugt til sig. Hvis du monterer Troldtekt plader uden at akklimatisere dem først, risikerer du, at pladerne trækker sig sammen (krymper), når de tørrer, så der opstår mindre svindrevner.
Læs mere om opbevaring og akklimatisering.